62012CD0579
C‑579/12 RX62012CD0579EU:C:2012:78500011122CJ
ODLOČBA SODIŠČA (preveritveni senat)
z dne 11. decembra 2012
„Preveritev“
V zadevi C‑579/12 RX-II,
zaradi predloga za preveritev, ki ga je 23. novembra 2012 na podlagi člena 62 Statuta Sodišča Evropske unije vložil prvi generalni pravobranilec,
SODIŠČE (preveritveni senat),
v sestavi L. Bay Larsen, predsednik senata, J. Malenovský, U. Lõhmus, M. Safjan, sodniki, in A. Prechal (poročevalka), sodnica,
sprejema naslednjo
Odločbo
1
Predlog za preveritev, ki ga je vložil prvi generalni pravobranilec, se nanaša na sodbo Splošnega sodišča Evropske unije (pritožbeni senat) z dne 8. novembra 2012 v zadevi Komisija proti Stracku (T‑268/11 P), s katero je Splošno sodišče ugodilo pritožbi, ki jo je Evropska komisija vložila zoper sodbo Sodišča za uslužbence Evropske unije (drugi senat) z dne 15. marca 2011 v zadevi Strack proti Komisiji (F‑120/07), ker je Sodišče za uslužbence odločbo Komisije z dne 15. marca 2007, s katero je bil prenos letnega dopusta, ki ga G. Strack v letu 2004 ni izkoristil, omejen na dvanajst dni, razglasilo za nično.
2
Iz člena 256(2) PDEU je razvidno, da lahko Sodišče izjemoma preverja odločitve Splošnega sodišča o pritožbah zoper odločitve Sodišča za uslužbence, pod pogoji in v mejah, določenih v Statutu Sodišča Evropske unije, če obstaja resno tveganje, da bosta prizadeti enotnost ali doslednost prava Unije.
3
Člen 62 Statuta Sodišča določa, da če prvi generalni pravobranilec meni, da obstaja resno tveganje za enotnost ali doslednost prava Unije, lahko predlaga, da Sodišče preuči odločitev Splošnega sodišča.
4
V zvezi s tem je iz člena 193(4) Poslovnika Sodišča razvidno, da preveritveni senat, ki obravnava predlog za preveritev, odloči, ali je treba odločbo Splošnega sodišča preveriti, in da se, če je preveritev potrebna, v odločbi o preveritvi odločbe Splošnega sodišča navedejo le vprašanja, ki bodo preverjena.
5
Preveritveni senat v obravnavani zadevi meni, da je zgoraj navedeno sodbo Komisija proti Stracku treba preveriti.
6
Vprašanja, ki bodo preverjena, so navedena v točki 2 izreka te odločbe.
Iz teh razlogov je Sodišče (preveritveni senat) odločilo:
1.
Sodbo Splošnega sodišča Evropske unije (pritožbeni senat) z dne 8. novembra 2012 v zadevi Komisija proti Stracku (T‑268/11 P) je treba preveriti.
2.
Preveritev se bo nanašala na vprašanja, ali sodba Splošnega sodišča Evropske unije z dne 8. novembra 2012 v zadevi Komisija proti Stracku (T‑268/11 P) glede na sodno prakso Sodišča v zvezi s pravico do plačanega letnega dopusta kot načelom socialnega prava Unije, ki je tudi izrecno določena v členu 31(2) Listine Evropske unije o temeljnih pravicah in na katero se nanaša zlasti Direktiva 2003/88/ES Evropskega parlamenta in Sveta z dne 4. novembra 2003 o določenih vidikih organizacije delovnega časa (UL, posebna izdaja v slovenščini, poglavje 5, zvezek 4, str. 381), posega v enotnost ali doslednost prava Unije, ker je Splošno sodišče kot pritožbeno sodišče razlagalo:
—
člen 1e(2) Kadrovskih predpisov za uradnike Evropske unije tako, da ne zajema zahtev v zvezi organizacijo delovnega časa, na katere se nanaša Direktiva 2003/88, in zlasti plačanega letnega dopusta, in
—
nato člen 4 Priloge V k navedenim kadrovskim predpisom tako, da pomeni, da se pravica do prenosa letnega dopusta, ki presega omejitev, ki je določena v navedeni določbi, lahko prizna le v primeru nemožnosti njegove izrabe, povezane z delom uradnika zaradi izvajanja njegovih nalog.
3.
Zainteresirani subjekti iz člena 23 Statuta Sodišča Evropske unije in stranke v postopku pred Splošnim sodiščem Evropske unije so pozvane, naj Sodišču Evropske unije v enem mesecu od vročitve te odločbe predložijo pisna stališča glede navedenih vprašanj.
Podpisi